Louise Frevert (DF), 2003-11-28:
I Dansk Folkeparti forstår vi godt, hvorfor SF har stillet dette relevante spørgsmål til regeringen, specielt set i lyset af, at Konkurrencestyrelsen skal ind og revurdere den nuværende ordning med hensyn til bogpriser.
I Dansk Folkeparti er vi da også bekymrede, hvis vi skal til at gå en gal udvikling i møde.
Dansk Folkeparti bryder sig hverken om centralisme eller monopoler.
Derfor mener vi, at den liberalisering af bogmarkedet, der skete i april 2000, hvor Konkurrencerådet besluttede, at tilladelsen til, at danske forlag fortsat må sætte faste priser på danske bøger i udgivelsesåret samt efterfølgende kalenderår, kunne opretholdes, var en rimelig idé - dog med visse indskrænkninger, så det ikke var en fuldstændig frigivelse af priserne.
Indskrænkningen blev, at forlagene ikke længere skulle være forpligtet til at sætte faste priser, men forpligtelsen erstattedes af en ret til det.
Det vil sige, at i den dispensation, som der allerede er givet, er der mulighed for at have den frihed, som man har efterlyst.
Dansk Folkeparti mener, at en liberalisering af bogpriserne i Danmark på længere sigt vil være givtig for bogen, ikke alene ud fra en kulturpolitisk betragtning, men også ud fra en kulturhistorisk betragtning.
Dansk er et lille, begrænset sprog ligesom norsk og svensk, og man har jo set, hvordan det er gået i Sverige, da man fjernede bogmomsen og satte den til 6 pct. og liberaliserede priserne.
Der må man nu give et tilskud på 85 mio. kr. til boghandlerne, for at de overhovedet kan overleve. Dette er jo fuldstændig uhørt, da man naturligvis ikke skal gå ind og blande sig unødigt i de markedsmæssige mekanismer og give visse dele af erhvervslivet penge og ikke andre, når der vil være grupper, som via regelsæt i princippet vil kunne klare sig selv, som det jo er tilfældet på nuværende tidspunkt. De eneste, der egentlig opponerer imod den nuværende dispensation, er selvfølgelig de store koncerner, og her er det vigtigt, at vi holder hånden over vores kulturskat, hvor det bærende element er vores sprog, og forlænger den nuværende ordning, indtil man har fundet en løsning, så vi ikke ser private erhvervsdrivende gå ned med flaget.
Det danske sprog er udsat for en massiv påvirkning
udefra i disse tider, og derfor skal der satses på, at der bliver udgivet bøger på dansk.
Allerede på nuværende tidspunkt er status, at ud af seks købte og læste bøger er en på engelsk, samtidig med at en fjerdedel af alle bøger i Danmark, inklusive fagbøger, er trykt på engelsk.
Det vil sige, at 25 pct. af de købte bøger er på engelsk.
Nu er det jo ikke et område, hvor vi som politikere decideret kan gå ind og lovgive, men vi kan trods alt gå ind og henstille og præge den fremtidige udvikling.
Fri konkurrence er et godt princip, men man må være klar over, at inden for visse brancher er det ikke helt rosenrødt.
Jeg mener, at det kan siges ganske simpelt: Hvis man lige nu liberaliserer bogpriserne i Danmark, vil kvaliteten og mangfoldigheden inden for dansk litteratur forsvinde fra dag et.
Der vil være en ublu konkurrence mellem supermarkedskæder, kiosker og boghandlere, hvor vi vil se en stribe af boghandlere lukke, fordi de ikke kan klare konkurrencen.
Man kan mene, at vi fra politisk hold ikke skal gå ind
og blande os i den form for private markedsmekanismer i samfundet, men det, der har været hensigten, er, at vi skulle opretholde det udbyggede netværk af boghandlere, som vi har på nuværende tidspunkt, som har et stort bogsortiment, også ude i de tyndt befolkede områder af landet.
Der skal være en fri mulighed for, at alle kan købe de bøger, som de ønsker, til en favorabel pris.
Derfor vil jeg her til sidst pointere, at der skal findes en løsning, der på sigt giver alle borgere mulighed for at købe billige bøger, for vi skal se bogkøb fra forbrugerens side.
Det skal ikke være sådan, at bøger kun kan købes af velstillede borgere.